DA Den Europæiske Unions Tidende L 208/53

AFGØRELSE Nr. 1/2017 TRUFFET AF DET SÆRLIGE CARIFORUM-EU-UDVALG FOR TOLDSAMARBEJDE OG HANDELSLETTELSER

af 7. juli 2017

om en undtagelse fra oprindelsesreglerne i protokol I til den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side for at tage hensyn til Den Dominikanske Republiks særlige situation vedrørende visse tekstilvarer [2017/1463]

DET SÆRLIGE UDVALG FOR TOLDSAMARBEJDE OG HANDELSLETTELSER HAR —

under henvisning til den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side, særlig artikel 39, stk. 2, og artikel 42, litra b), i protokol I til denne aftale, og

ud fra følgende betragtninger:

(1) Den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side (1) (»Den økonomiske partnerskabsaftale Cariforum-EU«) finder midlertidig anvendelse fra den 29. december 2008 mellem Den Europæiske Union (EU) og Antigua og Barbuda, Bahamas, Barbados, Belize, Dominica, Den Dominikanske Republik, Grenada, Guyana, Jamaica, Saint Kitts og Nevis, Saint Lucia, Saint Vincent og Grenadinerne, Surinam og Trinidad og Tobago.

(2) Protokol I til den økonomiske partnerskabsaftale om definitionen af begrebet »produkter med oprindelsesstatus« og metoder for administrativt samarbejde omhandler oprindelsesregler for indførsel til EU af produkter med oprindelse i Cariforumlandene.

(3) I henhold til artikel 39, stk. 2, i protokol I til den økonomiske partnerskabsaftale kan der indrømmes undtagelser fra disse oprindelsesregler, hvis udviklingen inden for bestående industrier eller oprettelsen af nye industrier i Cariforumlandene gør dette berettiget. Derudover fastsættes det i artikel 39, stk. 6, litra b), i nævnte protokol, at der ved behandlingen af anmodningerne om undtagelse navnlig tages hensyn til de tilfælde, hvor anvendelse af de eksisterende oprindelsesregler i mærkbar grad vil kunne påvirke en i et Cariforumland bestående industris mulighed for at fortsætte sin udførsel til EU, og navnlig tilfælde, hvor anvendelsen vil kunne medføre ophør af aktiviteter.

(4) Den 10. marts 2015 traf Det Særlige Cariforum-EU-Udvalg for Toldsamarbejde og Handelslettelser afgørelse nr. 1/2015 (2), som indrømmede en undtagelse fra oprindelsesreglerne vedrørende visse tekstilvarer, der indføres i Unionen i overensstemmelse med artikel 39, stk. 2, og artikel 39, stk. 6, litra b), i protokol I til den økonomiske partnerskabsaftale fra den 10. marts 2015 til den 9. marts 2017.

(5) Den 22. februar 2017 modtog formanden i Det Særlige Cariforum-EU-Udvalg for Toldsamarbejde og Handelslettelser en ny anmodning om undtagelse fra Den Dominikanske Republik.

(6) I henhold til artikel 13 i protokol I til den økonomiske partnerskabsaftale skal betingelserne i afsnit II i protokol I vedrørende opnåelse af oprindelsesstatus opfyldes uden afbrydelse i Cariforumlandene eller i EU. Haiti har undertegnet, men har ikke ratificeret og anvender heller ikke den økonomiske partnerskabsaftale midlertidigt. I henhold til artikel 8 i protokol I anses vask, strygning eller presning af tekstiler, anbringelse eller trykning af mærker, etiketter og logoer, enkel anbringelse i sække, kasser eller æsker eller en kombination af to eller flere af de nævnte arbejdsprocesser som utilstrækkelige til at give produkterne oprindelsesstatus. Der bør derfor indrømmes en undtagelse fra bestemmelserne i artikel 8 og artikel 13, stk. 1, i protokol I om at give oprindelsesstatus på de endelige varer, der er udført fra Den Dominikanske Republik til EU.

(7) Den Dominikanske Republik har anmodet om undtagelse fra oprindelsesreglerne i protokol I til den økonomiske partnerskabsaftale Cariforum-EU for så vidt angår 180 647 stk. benklæder, knickers og shorts af denim til mænd eller drenge under HS-kode 6203.42 indført til EU i overensstemmelse med artikel 39, stk. 2, i nævnte protokol. Anmodningen begrundes med, at industrien fortsat er i en svær situation, fordi den bearbejdning eller forarbejdning, der udføres i nabolandet Haiti, påvirker overholdelsen af oprindelsesreglerne i den økonomiske partnerskabsaftale Cariforum-EU, som Haiti endnu ikke har ratificeret. Hvis Haiti ikke kan fungere som forsyningskilde for Den Dominikanske Republik, vil den eksisterende tekstilindustris fortsatte eksport fra Den Dominikanske Republik til EU blive påvirket i betydelig grad. En ny undtagelse vil bidrage til at sikre kontinuiteten i produktionen og udviklingen i industrien og bevare arbejdspladser i Den Dominikanske Republik såvel som i Haiti. Ratificering af aftalen fra Haitis side vil give den virksomhedsstabilitet og størst mulige forudsigelighed, som de interesserede parter har behov for.

(8) Anmodningen omhandler en periode på to år. Eftersom der i Haiti arbejdes på at ratificere aftalen i løbet af 2017, bør undtagelsen indrømmes for en periode på et år, så Den Dominikanske Republik kan få mere tid til at forberede sig på at overholde reglerne for erhvervelse af oprindelsesstatus og sikre forudsigelighed for virksomhederne i afventning af afslutningen af ratificeringsprocessen i Haiti. Undtagelsen kan forlænges med et år mere, hvis Haitis ratificeringsproces ikke er afsluttet ved udgangen af det første år for undtagelsen.

(9) Anmodningen omhandler i alt 180 647 stk. benklæder af denim, der forventes at blive udført til EU. Ifølge de oplysninger, der er modtaget fra Den Dominikanske Republik, beløb udførslen af varer henhørende under HS-kode 6203.42 under undtagelsen sig til 161 634 stk. for perioden fra marts 2015 til marts 2016. De mængder, der skal tildeles for 2017 og 2018, bør svare til denne udnyttelse. For at muliggøre en effektiv og fuld udnyttelse af det forventede årlige kontingent for eksport bør der gives tilladelse til 180 647 stk. pr. år, så den eksisterende industri kan fortsætte sin eksport til Unionen.

(10) Det Særlige Cariforum-EU-Udvalg for Toldsamarbejde og Handelslettelser bør indrømme en undtagelse for 180 647 stk. benklæder af denim til mænd eller drenge henhørende under HS-kode ex ex 6203.42 (KN-kode 6203 42 31), der er indført til EU, for en periode på et år fra datoen for vedtagelsen af denne afgørelse.

(11) I Kommissionens forordning (EU) 2015/2447 (3) er der fastsat regler for forvaltning af toldkontingenter. Disse bestemmelser bør finde anvendelse på forvaltningen af den mængde, som den nærværende afgørelse gælder for.

(12) Med henblik på en effektiv overvågning af undtagelsens anvendelse bør myndighederne i Den Dominikanske Republik med regelmæssige mellemrum give Kommissionen nærmere oplysninger om udstedte EUR.1-varecertifikater —

BESTEMT FØLGENDE:

Artikel 1

Uanset protokol I til den økonomiske partnerskabsaftale og i overensstemmelse med artikel 39, stk. 2, i nævnte protokol anses benklæder, knickers eller shorts af denim til mænd eller drenge henhørende under HS-kode ex ex 6203.42 (KN-kode 6203 42 31), der er fremstillet af stof uden oprindelsesstatus henhørende under HS-kode 5209.42 og 5513.19 (KN-kode 5209 42 00 og 5513 19 00) og tilskåret i Den Dominikanske Republik, syet uden for Cariforumlandenes område og efterfølgende vasket, strøget eller presset, påført eller påtrykt mærker, etiketter og logoer og pakket i Den Dominikanske Republik, for at have oprindelse i Den Dominikanske Republik på betingelserne i artikel 2-5 i denne afgørelse.

Artikel 2

Undtagelsen i artikel 1 finder anvendelse for et år på de produkter og de mængder, der er anført i bilaget til denne afgørelse, og som angives til overgang til fri omsætning i EU fra Den Dominikanske Republik i perioden fra den 7. juli 2017 til den 6. juli 2018.

Artikel 3

De mængder, der er anført i bilaget, forvaltes i overensstemmelse med artikel 49-54 i gennemførelsesforordning (EU) 2015/2447.

Artikel 4

Toldmyndighederne i Den Dominikanske Republik foretager mængdekontrol med udførslen af de i artikel 1 nævnte produkter.

Inden udgangen af den efter hvert kvartal følgende måned sender toldmyndighederne i Den Dominikanske Republik via sekretariatet for Det Særlige Udvalg for Toldsamarbejde og Handelslettelser Europa-Kommissionen en opgørelse over de mængder, for hvilke der er udstedt EUR.1-varecertifikater i medfør af denne afgørelse, med angivelse af certifikaternes løbenumre.

Artikel 5

Rubrik 7 i EUR.1-varecertifikater, der udstedes i medfør af denne afgørelse, skal indeholde en af følgende angivelser:

— »Derogation — Decision No 1/2017 of the CARIFORUM-EU Special Committee on Customs Cooperation and Trade facilitation of 7 July 2017«

— »Dérogation — Décision no 1/2017 du Comité spécial de coopération douanière et de facilitation des échanges CARIFORUM-UE du 7 juillet 2017«

— »Excepción — Decisión no 1/2017 del Comité Especial CARIFORUM-UE de Cooperación Aduanera y Facilitación del Comercio del 7 de julio 2017«.

Artikel 6

Har EU på grundlag af objektive oplysninger konstateret uregelmæssigheder, svig eller gentagen overtrædelse af forpligtelserne i artikel 4 i denne afgørelse, kan EU efter proceduren i artikel 20, stk. 4 og 5, i den økonomiske partnerskabsaftale Cariforum-EU søge midlertidigt at suspendere undtagelsen i artikel 1.

Artikel 7

Undtagelsen i artikel 1 kan forlænges med et år mere ved en afgørelse truffet af udvalget, hvis Haitis ratificeringsproces ikke er afsluttet ved udgangen af det første år for undtagelsen, forudsat at det berørte Cariforumland tre måneder inden denne periodes udløb fører bevis for, at det stadig ikke er i stand til at opfylde betingelserne i protokol I.

Artikel 8

Denne afgørelse træder i kraft den 7. juli 2017.

Udfærdiget i Georgetown og Bruxelles, den 7. juli 2017. På vegne af Cariforumlandene Percival MARIE Cariforums repræsentant På vegne af Den Europæiske Union Jean-Michel GRAVE Europa-Kommissionen

(1) EUT L 289 af 30.10.2008, s. 3.

(2) Afgørelse nr. 1/2015 truffet af Det Særlige Cariforum-EU-Udvalg for Toldsamarbejde og Handelslettelser af 10. marts 2015 om en undtagelse fra oprindelsesreglerne i protokol I til den økonomiske partnerskabsaftale mellem Cariforumlandene på den ene side og Det Europæiske Fællesskab og dets medlemsstater på den anden side for at tage hensyn til Den Dominikanske Republiks særlige situation vedrørende visse tekstilvarer [2015/600] (EUT L 99 af 16.4.2015, s. 34).

(3) Kommissionens gennemførelsesforordning (EU) 2015/2447 af 24. november 2015 om gennemførelsesbestemmelser til visse bestemmelser i Europa-Parlamentets og Rådets forordning (EU) nr. 952/2013 om EU-toldkodeksen (EUT L 343 af 29.12.2015, s. 558).